琥珀拾芥赋
何据 (Tang)
天地之根。孰知其源。忽而化化。欻尔存存。琥珀拾芥。凤形精蕞。物之冥会。出乎意外。于是气以冥合。物由化造。础因云以积润。燧取火而就燥。伊琥珀之为珠。亦凤形而吸草。既璀错以琼艳。又荧煌而金藻。尔乃探其至赜。持其自然。手与心惬。视与目全。美宝擢色以临矣。飞芒乘虚而附焉。此见机而作。间不可省。彼因感而应。道不可传。故能异质吻合。殊途元通。播形的皪。透影玲珑。似乎月含桂以贞明。泉泛箨而映净。云发彩于虹玉。竹乘阴于鹊镜。虞都尉见而言曰。昔者枫丹岸绮。松翠山衣。膏沦甘壤。珠孕清辉。全其真讵蜂巢之所僭。守其璞宁鹤卵之能希。进乎洁己。一薰一莸而并采。德以繄物。拾萧拾艾而同归。且珠之于宝也至贵。芥之于草也至微。不以贵而黜菅蒯。不以微而替葑菲。君无谓我腐。为萤有耀。君之经是照。君无谓我弱。为舟有徵。君之流可乘。物犹尚尔。人亦谅只。若泰初之偶蒹葭。长公之俯青紫。生刍对如玉之容。芳荷被怀璧之士。则珠岂草以相期。芥得珠以成美。吾乃今知然乎至矣。